# Sebastià Alzamora i Martín

Sebastià Alzamora i Martín (Llucmajor, 6 de març de 1972) és un escriptor mallorquí, membre numerari de l'Institut d'Estudis Catalans des del juliol del 2020.

## Vida

Per part de mare, és net d'un andalús originari de Fondón, a la província d'Almeria, i d'una mallorquina «de soca-rel», de la vila de Valldemossa.
Llicenciat en Filologia Catalana per la Universitat de les Illes Balears (1995), ben aviat s'erigí com una sòlida i arriscada veu del panorama literari català, innovadora i alhora deutora de les fonts dels clàssics. Les seves obres solen retratar una societat en declivi on els personatges presenten els dubtes de l'existència. Va ser el primer director de l'Espai Mallorca de Barcelona, inaugurat l'any 1998. Entre 2000 i 2003 fou delegat del llibre de la Generalitat, treballà a l'editorial Destino dirigint la secció de llibres en català i fou director literari de l'editorial Moll. A la segona meitat de la dècada del 2000 dirigí la revista Cultura del Departament de Cultura de la Generalitat de Catalunya. És col·laborador habitual en revistes i diaris, com ara Serra d'Or, Lluc, El Mirall, El Temps, Avui, Diari de Balears, Diario de Mallorca i Ara.
El juliol del 2020 fou nomenat membre numerari de l'Institut d'Estudis Catalans adscrit a la Secció Filològica.

## Obra

Es va fer conèixer amb el poemari Rafel (1994; Premi Salvador Espriu) formalització de l'experiència de la mort en accident de trànsit d'un amic adolescent. Posteriorment, publicà Apoteosi del cercle (1997), Mula morta (2001), El benestar (2003), La part visible (2009) i La netedat (2018). Amb la publicació conjunta amb Hèctor Bofill i Manuel Forcano Imparables: Una antologia (2004) fou fundador del grup generacional «Els Imparables», amb els quals també publica l'assaig programàtic Dogmàtica imparable: Abandoneu tota esperança (2005). Com a narrador, ha publicat L'extinció (1999); Sara i Jeremies (2002), en què l'amor i el mal marquen el transcurs d'una vida; La pell i la princesa (2005); Nit de l'ànima (2007); Miracle a Llucmajor (2010) on imaginà una relació d'amistat entre la poetessa Maria Antònia Salvà i l'inventor Pere Sastre al Llucmajor de principis del segle xx; Crim de sang (2012), obra que parteix de la matança històrica de 172 maristes a mans de nuclis anarcosindicalistes l'estiu del 1936 a Barcelona; Dos amics de vint anys (2013), recreació de l'amistat entre els poetes Bartomeu Rosselló-Pòrcel i Salvador Espriu; La Malcontenta (2015), una imaginària història d'amor i revenja amb el bandoler mallorquí del segle xix Joan Puig, Durí, i la seva estimada com a protagonistes; i Reis del món (2020), en què proposa un encontre entre dues figures fonamentals de Mallorca com foren Joan Mascaró, traductor i divulgador del pensament místic hindú a la cultura occidental, i Joan March, contrabandista i banquer considerat «l'últim gran pirata del Mediterrani». És autor de l'assaig sobre Gabriel Janer Manila L'escriptura del foc (1998). A més de ser profusament premiada, la seva obra compta també de diverses traduccions al castellà, italià, anglès, francès, portuguès, polonès, danès i croat.
El seu llibre Ràbia fou el més venut en català a Balears durant la Diada de Sant Jordi 2022 i va guanyat el Premi Òmnium atorgat per Òmnium Cultural a la millor novel·la publicada de 2022.

### Obres

| Poesia 1994: Rafel 1997: Apoteosi del cercle 2001: Mula morta 2003: El benestar 2009: La part visible 2018: La netedat | Narrativa 1999: L'extinció 2002: Sara i Jeremies 2005: La pell i la princesa 2007: Nit de l'ànima 2010: Miracle a Llucmajor 2012: Crim de sang 2013: Dos amics de vint anys 2015: La Malcontenta 2020: Reis del món 2022: Ràbia 2023: S'accepten encàrrecs 2024ː El Federal |

## Guardons

* 1994: Premi Salvador Espriu per a poetes joves per Rafel
* 1996: Premi Bartomeu Rosselló-Pòrcel dels Premis 31 de desembre de l'Obra Cultural Balear.
* 1999: Premi Documenta de narrativa per L'extinció
* 2002: Premi Ciutat de Palma per Sara i Jeremies
* 2003: Premi Jocs Florals de Barcelona per El benestar
* 2005: Premi Josep Pla de narrativa per La pell i la princesa
* 2008: Premi Carles Riba de poesia per La part visible
* 2011: Premi Sant Jordi, per Crim de sang
* 2019: Premi Crítica Serra d'Or de poesia, per La netedat
* 2022: Premi L'Illa dels Llibres per la novel·la Ràbia
* 2023: Premi Òmnium a Millor Novel·la de l'Any per Ràbia

## Referències

* ↑ Biografia a Escriptors.cat
* ↑ «Sebastià Alzamora, Vicent Partal, Sandra Montserrat i Enric Ribes, nous membres numeraris de l'IEC». DBalears, 02-07-2020. Arxivat de l'original el 4 de juliol 2020 [Consulta: 3 juliol 2020].
* ↑ Alzamora, Sebastià. «El meu avi era andalús». Ara, 14-09-2015. [Consulta: 22 febrer 2025].
* ↑ «Alzamora: «L'oferta de l'Espai Mallorca respon a una demanda real»», 08-10-1999. [Consulta: 2 gener 2024].
* 1 2 3 4 5 6 7 Castillo, David «“Perdre el respecte ja no està tan mal vist”». El Punt Avui, 22-02-2022, pp. 16-17.
* 1 2 «Sebastià Alzamora i Martín». Gran Enciclopèdia Catalana. Barcelona: Grup Enciclopèdia Catalana. [Consulta: 8 octubre 2018].
* ↑ «L'Institut d'Estudis Catalans incorpora quatre nous membres numeraris adscrits a la Secció Filològica», 02-07-2020. [Consulta: 2 juliol 2020].
* ↑ «Sebastià Alzamora: «Donar-se un excés d'importància és autodestructiu»», 21-12-2022. [Consulta: 2 març 2025].
* 1 2 «Sebastià Alzamora». [Consulta: 8 octubre 2018].
* ↑ «L’amistat intensa i feliç entre els joves Salvador Espriu i Bartomeu Rosselló-Pòrcel.». Grup 62. [Consulta: 14 març 2021].
* ↑ «Reis del món». Grup 62. [Consulta: 14 març 2021].
* ↑ «Els llibres més venuts de Sant Jordi 2022 a Palma». dBalears, 25-04-2022.
* ↑ «‘Ràbia’, de Sebastià Alzamora, guanya el Premi Òmnium a la Millor Novel·la de l’Any 2022». [Consulta: 28 gener 2023].
* ↑ «Apostes editorials del 2022». El Punt Avui, 09-01-2022. Arxivat de l'original el 18 de gener 2022 [Consulta: 17 gener 2022].
* ↑ «L'escriptor mallorquí Sebastià Alzamora ha guanyat el 52è Premi Sant Jordi de novel·la, dotat amb 60.000 euros, amb l'obra "Crim de sang"». 324.cat, 21-12-2011. [Consulta: 21 desembre 2011].
* ↑ Pla, Ricard. «Melcior Comes i Sebastià Alzamora, guardonats amb els premis Crítica Serra d'Or 2019», 03-04-2019. [Consulta: 21 abril 2019].
* ↑ «Sebastià Alzamora, guanyador del Premi Òmnium Cultural a Millor Novel·la de l'Any», 26-01-2023. [Consulta: 26 gener 2023].

## Enllaços externs

* «Sebastià Alzamora i Martín». Associació d'Escriptors en Llengua Catalana.
* LletrA. «Sebastià Alzamora i Martín». Universitat Oberta de Catalunya i Institut Ramon Llull.